Přidal, Alojz, poslanec NR SR (2010-12-16):
Vážené panie poslankyne, páni poslanci, sľubujem, že nebudem hovoriť dlho, lebo k diaľniciam a k PPP projektom som sa už vyjadroval k návrhu uznesenia, ktoré tu bolo prednedávnom, to bola vtedy tlač 135, predkladal ju pán Fico, Vážny a Choma, zdá sa však, že vtedy príliš koaličné vystúpenia nepočúvali. Ja sa budem preto snažiť byť taký stručnejší a zrozumiteľnejší. Dámy a páni, dovoľte mi, aby som vyjadril obdiv pánovi predsedovi strany SMER Ficovi a obdiv pánovi poslancovi Vážnemu. Áno, páni kolegovia, chcem naozaj vyjadriť obdiv vašej odvahe, ktorú vám môže závidieť Old Shatterhand aj Winnetou. (Potlesk.) Skutočne je to odvaha, že práve vy, ktorí ste viedli predchádzajúcu vládu a boli ste zodpovední za hospodárenie na ministerstve dopravy, opäť otvárate tému diaľnic. Vy, ktorí máte najviac masla na hlave. Ja byť vo vašej koži, tak zaleziem do komory, tak ako som vám to povedal na hospodárskom výbore, alebo môžte zaliezť do špajze možno tej vládnej, ktorá je úplne prázdna, nič ste tam nenechali, takže miesta je tam dosť. Zaleziem tam do kúta a modlím sa, aby si nikto nespomenul na to, že za diaľnice v tom predchádzajúcom volebnom období, pán minister Vážny, som bol zodpovedný ja, teda vy. V kútiku by som sa modlil, pán Fico, aby mi nikto nepripomenul fakt, neodškriepiteľný fakt, že keby som dodržal predvolebný sľub, ktorý som dal voličom, pán Fico, že do roku 2010 spojím diaľnicou Bratislavu a Košice, tak dnes tu nemáme o čom hovoriť. V tej komore by som sa modlil, aby mi niekto nepripomenul slová, pán Vážny, že PPP projekty sú o 50 až 70 % drahšie, to vám tu už citoval pán poslanec Janiš. To sú vaše slová, pán minister Vážny, ak si ich nepamätáte, stačí ísť na web a skúsiť niektorý vyhľadávač. Pán poslanec Fico, vašu odpoveď na fakt, že ste podviedli voličov, svojich voličov, o tom, že Bratislava bude spojená s Košicami do roku 2010, samozrejme, všetci poznáme. Za to a nielen za to, za všetko, čo ste nesplnili, môže kríza. Ale pýtam sa, neboli ste to vy, ktorí ste hovorili o tom, že Slovenska sa kríza nedotkne? Ešte k tomu prvému balíku. Pýtam sa, prečo ste vyhadzovali peniaze na poradcov, keď ste ich nepočúvali? Keď vám hovorili, že PPP projekty, ak PPP projekty, tak na menšie úseky, do 800 – 900 mil. eur z hľadiska nákladov na výstavbu. Vy ste robili práve opačne. Jeden veľký megalomanský projekt. Je jasné prečo. Aby si malé firmy ani neškrtli. Aby vyhralo pomerne široké konzorcium. Všetkých účastníkov ste nútili do šibeničných termínov, čo, samozrejme, v tendri navýšilo cenu. Scenár tendra klasicky váš – vylúčiť čo najviac záujemcov. Šikovní právnici takmer s istotou nájdu formálne chyby, zo šiestich uchádzačov ste vylúčili štyroch. Vyhral, samozrejme, ten, kto vám bol najbližší. Ale problémom zostali šibeničné termíny realizácie a cena. Opäť klasický prístup. Víťazovi ste termíny zmäkčili a cenu nie tak, ako by sa dalo očakávať, znížili, práve naopak, šup, 20 % navyše pamätným dodatkom č. 4. Navýšenie päťdesiat miliónikov éčiek na vysúťaženú cenu rok čo rok na 30 rokov. Obdobne pri treťom balíku, tam ste to mali veľmi ľahké. Jeden záujemca, jeden víťaz, nehorázna cena. Tridsaťpercentná vata. Vata 60 miliónikov éčiek na 30 rokov. Tender na mýto, kde zostal jeden uchádzač zo štyroch, to už bola len čerešnička. Čo vy za to môžete, že práve ten, čo zostal, bol najdrahší? Veď čo je to 6 mld. SKK na druhú ponuku? Summa summarum: prvý balík PPP plus tretí balík 110 mil. éčiek navyše na 30 rokov, 3,3 mld. SKK navyše na 30 rokov rok čo rok. Naozaj ste neboli žiadni trochári. Lídrom v koalícii ste boli vo všetkom. Mečiar a Slota boli pri vás amatéri, úplné céčko, ani nie béčko. Zatiaľ čo sa oni baľkali s miliardami, s jednotkami v miliardách na pozemkoch, emisiách, nástenkových tendroch a podobných srandičkách, vy ste boli prvá liga – primera division. (Potlesk.) Jedna vďaka vám však patrí: zničili ste Mečiara a zdecimovali SNS. Za to vám patrí môj obdiv a poďakovanie, teraz už bez irónie. Ďakujem vám za pozornosť. (Potlesk.)